हमने न फायरिंग की और न ही जामिया के घायल प्रदर्शनकारियों को सफदरजंग में भर्ती कराया: दिल्ली पुलिस  
जामिया के दो प्रदर्शनकारी घायल अवस्था में अस्पताल में भर्ती
सफदरजंग अस्पताल के एमएस ने NDTV को दी जानकारी
पुलिस गोली चलने के दावों से करती रही है इनकार
नागरिकता कानून (Citizenship Act) के खिलाफ जामिया मिल्लिया इस्लामिया (Jamia Millia Islamia) में रविवार को हुए प्रदर्शन के दौरान गोलियां चलने और दो छात्रों के इसमें घायल होने की  खबरों के बीच दिल्ली पुलिस का बयान आ गया है. पुलिस की ओर से ये साफ कर दिया गया है कि प्रदर्शन के दौरान किसी भी तरह की गोलीबारी नहीं की गई न ही सफदरजंग अस्पताल में उसने दो घायल छात्रों को भर्ती करवाया है. पुलिस प्रवक्ता एमएस रंधावा ने कहा, ''हमारी तरफ से कोई फायरिंग नहीं हुई. हमारा रेफरल हॉस्पिटल एम्स है और इन लोगों को हमने भर्ती नहीं कराया.  ये सफदरजंग कैसे पहुंचे, नेचर और इंजरी क्या है. हम इसका पता लगा रहे हैं. हो सकता है टियर सेल्स लगी हों.'' उन्होंने बताया कि प्रदर्शन के दौरान लाठियां चलीं और आंसू गैस के गोले जरूर दागे गए लेकिन गोलियां नहीं चलीं. 
इससे पहले सफदरजंग अस्पताल के एमएस ने NDTV को यह जानकारी दी थी कि गोली से घायल जामिया के दो प्रदर्शनकारियों को सफदरजंग अस्पताल (Safdarjung Hospital) में भर्ती कराया गया है. हालांकि उनकी पहचान उजागर नहीं की गई है. उन्होंने बताया कि गोली से घायल दो प्रदर्शनकारियों को यहां लाया गया है.